**Ivar P. Seierstad** (født 13. september 1901 i Hedrum, død 13. januar 1987 i Oslo) var en norsk teolog og professor i gammeltestamentlig teologi ved Menighetsfakultetet.

Biografi
--------

Seierstad tok examen artium ved Kristelig Gymnasium i Kristiania i 1923. Deretter studerte han teologi ved Det teologiske Menighetsfakultet. Han ble cand.theol. i 1928 og tok praktikum i 1929. Han ble så kalt til stipendiat i gammeltestamentlig teologi ved Menighetsfakultetet. Samtidig var han til 1934 lærer og prest ved Det norske Diakonhjem. Han hadde også studieopphold i Berlin (1929 og 1933), Leipzig (1929), Heidelberg og Göttingen (1929–30).

Fra 1939–46 var han lærer ved Misjonsskolen for kvinner, samtidig som han arbeidet med den teologiske doktorgraden, som han ble tildelt i 1947 for avhandlingen *Die Offenbarungserlebnisse der Propheten Amos, Jesaja und Jeremia*. I 1945 var han blitt kalt til dosent i Det gamle testamente ved Menighetsfakultetet, i 1948 ble han professor i samme fag. Ved Menighetsfakultetet hadde han hovedansvaret og ofte eneansvaret for undervisningen i Det gamle testamente frem til han gikk av med pensjon 1970. I 1951 fikk han poliomyelitt, noe som begrenset hans aktivitet, selv om han vant over sykdommen.

Verv
----

* Medlem av Det norske Diakonhjems hovedstyre 1945–70,
* Medlem av landsstyret i Den norske Israelsmisjon 1945–54
* Medlem av landsrådet i Norges kristelige student- og gymnasiastlag 1948–51.
* Medredaktør i Luthersk Kirketidende 1947–52
* Medredaktør i Tidsskrift for teologi og kirke 1960–70.

Ettermæle
---------

Seierstad var lite engasjert i den offentlige teologiske og kirkelige debatten, men han var kompromissløs i sin avvisning av den liberale teologi. I sin undervisning og forskning la Seierstad vekt på en grundig historisk-filologisk analyse av de bibelske tekster. Han hadde større tiltro til Bibelens historiske troverdighet enn sine mer radikale kolleger. For Seierstad var skriftordet først og fremst et åpenbaringsord gitt til de bibelske vitner ved religiøs erfaring. Bibelteologisk systematisering av åpenbaringsordet var viktig for ham. Han ønsket også å forstå selve åpenbaringsopplevelsen religionspsykologisk og teologisk.

Bibliografi
-----------

Fullstendig bibliografi laget av Harald Bekken i *Deus Creator. Bidrag til skapelsesteologien*. Tilegnet professor dr.theol. Ivar P. Seierstad på hans syttiårsdag 13. september 1971, 1971, s. 119–123

### Utvalgt litteratur

* *Vårt forhold til Det gamle testamente, praktisk og teoretisk*, 1937
* *Die Offenbarungserlebnisse der Propheten Amos, Jesaja und Jeremia.* Eine Untersuchung der Erlebnisvorgänge unter besonderer Berücksichtigung ihrer religiös-sittlichen Art und Auswirkung, dr.avh. 1946 (2. opplag 1965)
* *Skapelsesberetningen og naturvitenskapen*, 1946
* *Forelesninger over Salmene*, 2 bd. 1968
* *Budskapet*. Et utvalg av gammeltestamentlige artikler, 1971
* *Innledning til Det gamle Testamente*, 1975
* *Gammeltestamentlig bibelteologi*, 2 bd. 1979

Referanser
----------

1. 1 2 3 4   Store norske leksikon, oppført som Ivar Pedersen Seierstad, Store norske leksikon-ID Ivar\_Pedersen\_Seierstad[Hentet fra Wikidata]
2. 1 2   Norsk biografisk leksikon, oppført som Ivar Pedersen Seierstad, Norsk biografisk leksikon ID Ivar\_P\_Seierstad, besøkt 9. oktober 2017[Hentet fra Wikidata]
3. 1 2  Bernt Oftestad. «Ivar P Seierstad – Norsk biografisk leksikon». *Store norske leksikon*. Besøkt 23. januar 2016.

Eksterne lenker
---------------

* Artikkel om Seierstad i Norsk biografisk leksikon

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** BIBSYS **·** VIAF **·** GND **·** LCCN **·** ISNI
 |